钦定古今图书集成/理学汇编/经籍典/第084卷 > 王申子周易辑说 > 《问邵康节经世书》
## 钦定古今图书集成/理学汇编/经籍典/第084卷 > 王申子周易辑说 > 《问邵康节经世书》

曰：“此书程明道以为加倍法是也。谓之一生二，二生四，四生八，八生十六，十六生三十二，三十二生六十
四，由是推而为万物之数，皆纯乎用耦而无奇。其为
元会运世也，则以日经日为元之元，其数一，谓日甲
之数一也。以日经月为元之会，其数十二，谓月之数
十二也。以日经星为元之运，其数三百六十，谓日之
数三百六十也。以日经辰，为元之世，其数四千三百
二十，谓时之数四千三百二十也。是日为元，月为会，
星为运，辰为世也。一元象一年，十二会象十二月，三
百六十运象三百六十日，四千三百二十世象四千
三百二十时。此一元之经”，即一年之数也。一世三十
年，是为一十二万九千六百年。自元之元更相变而
至于辰之元，自元之辰更相变而至于辰之辰，故名
“经世。”著一元之数，使人引而伸之，终而复始，起帝尧
甲辰，终显德己未，纪世之治乱，以符其说。故自显德
后，人皆可以续之。《易》之道不止于是，故不免谓之数
学。此愚所以于古今说《易》七百馀家之中，独取周子
《太极图》，以附天地及四圣人之《易》，为六《易》者此也。